Wen: Fees ŉ eerste langs én op die waterKarlien van Jaarsveld, Janie Bay, Tasché, Ampie, Corné Pretorius, Loki Rothman en Margot kan op 19 November op een verhoog gesien word tydens die TopWineRoots Laailou Musiekfees by die Bergrivier-oord in die Paarl. Die verhoog by dié unieke musiekfees word só opgestel sodat dit die gehoor wat in die rivier op hul lugmatrasse dryf sowel as toeskouers op hul kampstoele in die kampeerterrein bedien. Die Bergrivieroord het pragtige staanplek vir tente asook luukse staanplek vir karavane. Corné Pretorius en Wynand de Villiers, stigters van die Laailou Musiekfees, sê dit is belangrik dat die naam van die fees die regte toon daarstel en al die elemente van die fees omarm. “Ons glo die samestelling van die [lys] kunstenaars is uitsonderlik. Vir ons is die ligging van die fees en die atmosfeer wat ons wil skep, en natuurlik dat jy die fees van jou opblaasmatras af kan aanskou, die grootste trekpleisters van die fees. Corné Pretorius. (Foto: Verskaf) “Die Bergrivier-oord is absoluut geskik vir die aanbieding van ŉ baie unieke fees en byna die hele oord is onder ŉ wonderlike skadubedekking van ou bome.” Volgens De Villiers beplan hulle om dié nuwe fees jaarliks aan te bied. “Ons is bevoorreg om soveel ondersteuning vir die debuut van die fees te hê, veral van ons korporatiewe en mediaborge soos TopWineRoots en Bok Radio.” “Local is lekker” sê hulle, en raai, beide Karlien van Jaarsveld en Janie Bay is in die Paarl gebore. Die sanger Corné Pretorius woon tans op dié lieflike dorp. Karlien van Jaarsveld. (Foto: Suna Robberts) “Ek het so lanklaas daar opgetree. Ek sien baie daarna uit om dit te kan doen by die Laailou-fees saam met ongelooflike kunstenaars,” sê Janie Bay. “Ek en my orkes sien verskriklik daarna uit om by die Laailou-fees in die Paarl op te tree. Ek dink nie ek het al ooit gesing waar mense vir my gekyk het terwyl hulle op die water dryf nie.” Corné Pretorius gaan sy treffers soos “Halfvol”, “Ek wil glo”, Liefde is ŉ werkwoord”, “Vuur en vlam” en “Biertjies” sing. “Dit gaan vet pret wees,” sê hy. Kaartjies kos R260 en is beskikbaar by iTickets. Die geleentheid is gratis vir kinders van sewe jaar en jonger. Program: 09:00 – Feesterrein open en kosbediening begin. 11:00 – Biertuin open 12:00 – Tasché 13:00 – Loki Rothman en Margot 14:00 – Janie Bay 15:15 – Ampie 16:30 – Karlien van Jaarsveld 17:45 – Corné Pretorius Daar is ook hope kindervermaak, eetgoed en ŉ reusebiertuin beskikbaar vir die duur van die fees. Vir al die feesbesonderhede en die feesprogram besoek www.laailoufees.co.za. Vir kampplekbesprekings by die Bergrivier-oord, besoek www.bergriverresort.co.za. Vir meer inligting stuur ŉ e-pos na [email protected]. WEN: Vyf gelukkige lesers kan elkeen ŉ dubbelkaartjie na die TopWineRoots Laailou Musiekfees op Saterdag 19 November wen. Vul die kompetisievorm in om te wen. Die wenners sal per e-pos in kennis gestel word. Die kompetisie sluit op Sondag 13 November om middernag. Die kompetisie het gesluit. Bepalings en voorwaardes